CELEX: 62022TN0236
Language: mt
Date: 2022-04-28 00:00:00
Title: Kawża T-236/22: Rikors ippreżentat fit-28 ta’ April 2022 – Intel Corporation vs Il-Kummissjoni

20.6.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 237/73
            
         
      Rikors ippreżentat fit-28 ta’ April 2022 – Intel Corporation vs Il-Kummissjoni
      (Kawża T-236/22)
      (2022/C 237/94)
      Lingwa tal-kawża: l-Ingliż
      
         Partijiet
      
      
         Rikorrent: Inter Corporation Inc. (Wilmington, Delaware, l-Istati Uniti) (rappreżentanti: D. Beard, J. Williams, Barristers-at-law u B. Meyring, avukat)
      
         Konvenut: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  a.
               
               
                  tikkundanna lill-Kummissjoni tħallas kumpens ta’ EUR 593 177 661,75, li jikkorrispondi għal: interessi moratorji fuq l-ammont prinċipali ta’ EUR 1 060 000 000 bir-rata ta’ finanzjament mill-ġdid tal-BĊE applikabbli fl-ewwel jum tal-kalendarju tax-xahar li fih ġiet adottata d-Deċiżjoni C(2009) 3726 finali tat-13 ta’ Mejju 2009 (iktar ’il quddiem id-“Deċiżjoni), (jiġifieri 1,25 %), miżjuda bi 3,5 punti perċentwali (jew, fin-nuqqas ta’ dan, b’rata tal-interessi meqjusa xierqa mill-Qorti tal-Ġustizzja), għall-perijodu mit-13 ta’ Awwissu 2009 (id-data tal-ħlas provviżorju tal-multa minn Intel) sal-25 ta’ Frar 2022 (id-data tal-ħlas lura tal-ammont prinċipali tal-multa mill-Kummissjoni), u mnaqqas bl-ammont ta’ interessi diġà mħallas lil Intel mill-Kummissjoni ta’ EUR 38 059 598,52;
               
            
                  b.
               
               
                  tikkundanna lill-Kummissjoni tħallas l-interessi fuq l-ammont mitlub fil-punt (a) iktar ’il fuq għall-perijodu mill-25 ta’ Frar 2022 (id-data tal-ħlas lura tal-ammont prinċipali tal-multa mill-Kummissjoni), jew, sussidjarjament, mit-28 ta’ April 2022 (id-data ta’ dan ir-rikors), jew, iktar sussidjarjament, mid-data tal-għoti tas-sentenza f’din il-kawża, sad-data li fiha l-Kummissjoni effettivament tħallas l-ammont abbażi ta’ sentenza li tilqa’ dan ir-rikors, bir-rata tal-interessi applikata mill-BĊE għall-operazzjonijiet ta’ finanzjament mill-ġdid miżjuda bi 3,5 punti perċentwali jew, fin-nuqqas ta’ dan, b’rata tal-interessi meqjusa xierqa mill-Qorti tal-Ġustizzja;
               
            
                  c.
               
               
                  barra minn hekk, jew sussidjarjament:
                  
                              i
                           
                           
                              tannulla kwalunkwe deċiżjoni tal-Kummissjoni, inkluż kwalunkwe deċiżjoni li tinsab fil-posta elettronika tal-Kummissjoni tal-1 ta’ Marzu 2022, li tirrifjuta r-rimbors tal-interessi moratorji u tordnalha li tagħmel dan bl-istess ammonti mitluba fil-punti (a) u (b) iktar ’il fuq; jew
                           
                        
                              ii
                           
                           
                              sussidjarjament, tiddikjara li l-Kummissjoni aġixxiet b’mod illegali billi naqset milli tħallas lil Intel l-interessi moratorji fuq l-ammont prinċipali ta’ multa rrimborsata b’segwitu għall-annullament tad-Deċiżjoni tal-Kummissjoni C(2009) 3726 finali tat-13 ta’ Mejju 2009 fil-Kawża COMP/C3/37.990 Intel, u tordnalha tagħmel dan bl-istess ammonti mitluba fil-punti (a) u (b) iktar ’il fuq.
                           
                        
            
                  d.
               
               
                  fi kwalunkwe każ, tikkundanna lill-Kummissjoni għall-ispejjeż sostnuti minn Intel fil-kuntest ta’ din il-proċedura.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka tliet motivi.
      
                  1.
               
               
                  L-ewwel motiv, abbażi tal-Artikolu 268 TFUE moqri flimkien mal-Artikolu 340(2) TFUE u l-Artikolu 41(3) tal-Karta tad-Drittijiet Fundamentali, ir-rikorrenti titlob il-ħlas ta’ kumpens u tal-interessi riżultanti għad-dannu sostnut minħabba r-rifjut tal-Kummissjoni Ewropea li tħallas interessi moratorji lil Intel fuq l-ammont prinċipali ta’ multa rrimborsata wara l-annullament, permezz tas-sentenza T-286/09 RENV, ECLI:EU:T:2022:19, tal-Artikolu 2 tad-Deċiżjoni tal-Kummissjoni C(2009) 3726 finali tat-13 ta’ Mejju 2009 fil-Każ COMP/C-3/37.990 Intel. F’dan ir-rigward, ir-rikorrenti tinvoka l-ħtieġa li jittieħdu l-miżuri neċessarji sabiex wieħed jikkonforma mal-annullament ta’ multa skont l-Artikolu 266 TFUE, li tinkludi l-ħlas tal-interessi moratorji.
               
            
                  2.
               
               
                  It-tieni motiv, barra minn hekk jew sussidjarjament, abbażi tal-Artikolu 263 TFUE r-rikorrenti titlob l-annullament ta’ kwalunkwe deċiżjoni tal-Kummissjoni li tirrifjuta r-rimbors tal-interessi moratorji, bir-rata msemmija iktar ’il fuq, għar-raġuni li din tmur kontra l-Artikolu 266 TFUE.
               
            
                  3.
               
               
                  It-tielet motiv, abbażi tal-Artikolu 265 TFUE iktar sussidjarjament, inkwantu l-Kummissjoni ma adottax pożizzjoni finali (minkejja talbiet mir-rikorrenti), ir-rikorrenti titlob dikjarazzjoni li l-Kummissjoni aġixxiet b’mod illegali billi naqset milli tħallas lil Intel l-imsemmija interessi moratorji skont l-Artikolu 266 TFUE, u titlob li jiġi ordnat li l-Kummissjoni Ewropea tħallas l-interessi moratorji bir-rata msemmija iktar ’il fuq.
               
            
                  4.
               
               
                  Strettament sussidjarjament, ir-rikorrenti ssostni li kwalunkwe interpretazzjoni kuntrarja tar-Regolament(i) tal-2002, tal-2012 u/jew tal-2018 li tkun teskludi l-ħlas ta’ interessi moratorji skont l-Artikolu 266 TFUE, kif interpretat mill-Qorti tal-Ġustizzja u mill-Qorti Ġenerali, ikollha l-konsegwenza li d-dispożizzjonijiet rilevanti jkunu jmorru kontra d-dritt primarju tal-Unjoni. F’dawk iċ-ċirkustanzi, ir-rikorrenti tqajjem eċċezzjoni ta’ illegalità sussidjarja skont l-Artikolu 266 TFUE u l-Artikolu 267 TFUE fuq bażi sussidjarja u kontinġenti.